Boeremaglede beweer polisie-komplotDie Boeremaglede wat skuldig bevind is aan hoogverraad gaan moontlik aansoek doen om hulle skuldigbevindings om te keer. Dié lede het Maandag in die hooggeregshof in Pretoria beweer dat die polisie saamgesweer het teen hulle. Regter Eben Jordaan het die saak tot 24 Januarie uitgestel om die lede kans te gee om raad te kry by ŉ senior advokaat. Paul Kruger, regsverteenwoordiger van sommige van die lede, sê kapt. Deon Loots, ŉ voormalige polisieman, het in Oktober verlede jaar in ŉ Sondagkoerant bewerings gemaak van ŉ sameswering. Rapport het Loots in twee artikels aangehaal waar hy beweer het dat polisiespioene getuienis geplant het en Boeremaglede aangehits het om misdrywe te pleeg. Hy het verder beweer dat die polisie konsultasies tussen die Boeremaglede en hul regspanne meegeluister het. Die Boermaglede wil nou ŉ hersieningsaansoek bring waarin hulle die grondwetlikeheid van die polisie se ondersoek wil toets.